P. Farkas, poslanec: (2001-10-03):
I. Presperín, podpredseda NR SR: Ďakujem. Prerušujem rokovanie o tomto zákone. Budeme ďalej rokovať v druhom čítaní o vládnom návrhu zákona, ktorým sa mení a dopĺňa zákon č. 231/1999 Z. z. o štátnej pomoci . Vládny návrh zákona ste dostali pred prvým čítaním ako tlač 1026. Spoločnú správu výborov schválenú gestorským výborom máte ako tlač 1026a. Vládny návrh zákona odôvodní ministerka financií Slovenskej republiky Brigita Schmögnerová. Prosím pani ministerku, aby sa ujala slova. B. Schmögnerová, ministerka financií SR: Ďakujem pekne. Vážená poslanecká snemovňa, zákon Národnej rady Slovenskej republiky č. 231/1999 Z. z. o štátnej pomoci bol prijatý ako jeden zo zákonov, ktorých prijatie bolo podmienkou v roku 1999 na preradenie Slovenskej republiky do prvej skupiny kandidátskych štátov na vstup do EÚ. Zákon o štátnej pomoci v súlade s čl. 64 Európskej dohody o pridružení upravuje podmienky poskytovania štátnej pomoci, pričom na poskytnutie štátnej pomoci nie je právny nárok. Poskytovanie štátnej pomoci podnikateľom, ktoré narušuje hospodársku súťaž tým, že zvýhodňuje určitých podnikateľov alebo výrobu určitého tovaru, alebo poskytovanie služieb, a tým nepriaznivo ovplyvňuje obchod medzi Slovenskou republikou a Európskymi spoločenstvami, sa zakazuje, ak zákon o štátnej pomoci neustanovuje inak. Rozsah, podmienky a formy poskytovania štátnej pomoci určujú v Európskej únii smernice a nariadenia, ktoré boli premietnuté do zákona o štátnej pomoci. Štátna pomoc podnikateľom sa poskytuje zo zdrojov štátneho rozpočtu a z verejných zdrojov. Zákon o štátnej pomoci nie je plne kompatibilný s acquis. V rámci negociačných rokovaní ku kapitole 6 Hospodárska súťaž požaduje Európska komisia dosiahnutie úplnej kompatibility zákona s acquis ako jednu z podmienok uzavretia kapitoly v prístupovom procese. Návrh zákona, ktorým sa mení a dopĺňa zákon o štátnej pomoci, v súlade so smernicami a nariadeniami Európskej komisie dopĺňa a spresňuje ustanovenia, ktoré upravujú poskytovanie štátnej pomoci v citlivých sektoroch, a to v automobilovom priemysle, lodiarskom priemysle a oceliarskom priemysle. V nadväznosti na nové nariadenia Európskej komisie sa mení ustanovenie o minimálnej pomoci a dopĺňajú sa ustanovenia o poskytovaní štátnej pomoci pre malé a stredné podniky. V súlade s novým nariadením komisie, platným od januára tohto roku, sa dopĺňajú aj nové ustanovenia o poskytovaní štátnej pomoci pri vytváraní nových pracovných miest a podpory vzdelávania zamestnancov. Vládny návrh zákona bol prerokovaný vo výboroch Národnej rady, a to v ústavnoprávnom výbore, výbore pre hospodárstvo, privatizáciu a podnikanie, vo výbore pre financie, rozpočet a menu, vo výbore pre verejnú správu, vo výbore pre sociálne veci a bývanie a vo výbore pre pôdohospodárstvo. Boli k nemu prijaté určité pozmeňujúce návrhy, ktoré spresňujú vládny návrh zákona tak, aby bol plne v intenciách s právom Európskej únie a jeho znenie bolo jednoznačné. Chcem sa teda vyjadriť k spoločnej správe výborov. So spoločnou správou gestorského výboru, ktorá obsahuje niektoré pozmeňujúce návrhy, predkladateľ súhlasí. Väčšina týchto návrhov, teda časť týchto návrhov má čisto legislatívnotechnický charakter a niektoré tieto návrhy vznikli aj na základe spolupráce predkladateľa s gestorským výborom. Na základe tohto, vážená poslanecká snemovňa, chcem vás požiadať o podporu uvedeného návrhu zákona. Ďakujem za pozornosť. I. Presperín, podpredseda NR SR: Ďakujem pani ministerke. Dávam slovo určenému spoločnému spravodajcovi z výboru pre financie, rozpočet a menu poslancovi Milanovi Benkovskému a prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. M. Benkovský, poslanec: Ďakujem za slovo. Vážený pán podpredseda Národnej rady, vážená pani ministerka, vážené kolegyne, kolegovia, Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky svojím uznesením č. 1465 z 12. júna 2001 pridelila vládny návrh zákona, ktorým sa mení a dopĺňa zákon č. 231/1999 Z. z. o štátnej pomoci (tlač 1026), týmto výborom Národnej rady Slovenskej republiky: Výboru Národnej rady Slovenskej republiky pre financie, rozpočet a menu, Ústavnoprávnemu výboru Národnej rady, Výboru Národnej rady pre hospodárstvo, privatizáciu a podnikanie, Výboru Národnej rady pre verejnú správu, Výboru Národnej rady pre sociálne veci a bývanie a Výboru Národnej rady Slovenskej republiky pre pôdohospodárstvo. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 231/1999 Z. z. o štátnej pomoci, staviská poslancov Národnej rady Slovenskej republiky podané v súlade s § 75 ods. 2 zákona Národnej rady č. 350/1996 Z. z. o rokovacom poriadku Národnej rady. K predmetnému návrhu zákona zaujali výbory Národnej rady Slovenskej republiky tieto stanoviská: 1. odporúčanie pre Národnú radu Slovenskej republiky návrh schváliť, a to Výbor Národnej rady Slovenskej republiky pre sociálne veci a bývanie svojím uznesením č. 360 z dňa 23. augusta 2001; 2. odporúčanie pre Národnú radu Slovenskej republiky návrh schváliť s pozmeňujúcimi a doplňujúci návrhmi, a to Výbor Národnej rady Slovenskej republiky pre financie, rozpočet a menu svojím uznesením č. 732, ďalej Ústavnoprávny výbor Národnej rady uznesením č. 646, Výbor Národnej rady Slovenskej republiky pre hospodárstvo, privatizáciu a podnikanie uznesením č. 582, Výbor Národnej rady Slovenskej republiky pre verejnú správu svojím uznesením č. 323 a Výbor Národnej rady Slovenskej republiky pre pôdohospodárstvo uznesením č. 281. Z uznesení výborov Národnej rady Slovenskej republiky, uvedených v článku III tejto správy, vyplynuli pozmeňujúce a doplňujúce návrhy pod bodom 1 až 9, ktoré sú písomne predložené v spoločnej správe, preto neodporúčam, aby som ich čítal. Gestorský výbor na základe stanovísk výboru k vládnemu návrhu zákona, ktorým sa mení a dopĺňa zákon č. 231/1999 Z. z. o štátnej pomoci, vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tejto správe, v súlade s § 79 a § 83 zákona Národnej rady o rokovacom poriadku odporučí Národnej rade Slovenskej republiky po rozprave vládny návrh zákona, ktorým sa mení a dopĺňa zákon o štátnej pomoci, chváliť s pozmeňujúcimi a doplňujúcimi návrhmi. Predmetná správa výborov Národnej rady Slovenskej republiky k vládnemu návrhu zákona č. 231/1999 Z. z. o štátnej pomoci bola schválená uznesením gestorského výboru č. 734 zo dňa 4. septembra 2001. Výbor určil poslanca Milana Benkovského za spoločného spravodajcu a zároveň ho poveril predniesť spoločnú správu výborov na schôdzi Národnej rady, ako i navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy, a hlasovať o predmetnej správe ihneď po skončení rozpravy k nej. Ďakujem. Prosím, pán predsedajúci, aby ste otvorili rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Písomne k tomuto bodu je prihlásený pán poslanec Mesiarik a pán poslanec Sopko. Ako prvý vystúpi pán poslanec Mesiarik, nech sa páči. M. Mesiarik, poslanec: Vážený pán podpredseda, pani ministerka, panie poslankyne, poslanci, prijatie zákona o štátnej pomoci bolo, ako sme už počuli z úst predkladateľky, nevyhnutné vzhľadom na snahu Slovenskej republiky o vstup do Európskej únie. V Európskej dohode o pridružení v článku 64 sa Slovenská republika zaviazala postupovať pri poskytovaní a kontrole štátnej pomoci tak, ako je to ustanovené v článkoch 87 a 88 Zmluvy o založení Európskeho spoločenstva. Prijatie zákona o štátnej pomoci bolo teda vytýčené ako jedna z prioritných úloh vlády Slovenskej republiky a Slovenska ako takého do prvej skupiny kandidátskych krajín. Ak vychádzame z toho, že hospodárske opatrenia v časti ekonomických stimulov zameraných na podporu vstupu priamych investícií sa na Slovensku uplatnili s výrazným časovým sklzom v porovnaní napríklad s Českou republikou, Maďarskom, Poľskom, to následne znamenalo neporovnateľne nižší objem zahraničných investícií, ktoré predstavujú jednu z najdôležitejších podmienok hospodárskeho a ekonomického rozvoja. Zastávam názor, že základom na masovejší prílev investícií je deklarovanie a zabezpečenie stabilného a jednoznačne právneho prostredia pre podnikateľov. Myslím si, že – tak ako sme tu počuli – zákon o štátnej pomoci vytvára na to základné predpoklady. Je však potrebné, aby sme v tomto zákone po prvé zabránili retroaktivite a po druhé, aby sme týmto zákonom naozaj zabezpečili a dokumentovali existenciu stabilného, transparentného a jednoznačne dôveryhodného podnikateľského prostredia pre všetkých investorov, teda i domácich, i zahraničných. Myslím si, že vyslanie takéhoto signálu a deklarovanie takéhoto stavu je nevyhnutným predpokladom na získanie si dôvery zahraničných a tuzemských investorov, ktorí sa na základe doterajšej legislatívy podnikateľsky angažovali na Slovensku, etablovali sa na Slovensku v našom ekonomickom priestore, ako i ďalších investorov, ktorí realizáciu svojich podnikateľských zámerov v ekonomickom priestore Slovenska ešte len zvažujú. Z uvedeného dôvodu, vážené kolegyne, kolegovia, navrhujem v mene skupiny poslancov, predkladám pozmeňujúci a doplňujúci návrh k bodu 46 vládneho návrhu, kde v § 30 navrhujem vypustiť celé znenie a nahradiť ho týmto znením: „Oslobodenie, úľavy a iné zvýhodnenie uplatnené podľa predpisov platných pred nadobudnutím účinnosti tohto zákona sa uplatnia až do uplynutia lehoty, do ktorej sa na neoslobodenie úľavy alebo iné zvýhodnenia vzťahujú.“ Odôvodňujem to tým, že práve touto zmenou zákona o štátnej pomoci by sa jednoznačne upravila otázka interpretácie platných právnych predpisov, ktoré umožňujú poskytovanie ekonomických stimulov, o ktorých bolo rozhodnuté pred 1. januárom 2000, teda pred účinnosťou zákona o štátnej pomoci. Zároveň sa odstráni retroaktivita, ktorá bola v citovanom zákone uplatnená. Riešenie jednoznačného zadefinovania účinnosti nového zákona je potrebné na vytvorenie transparentných a dôveryhodných podmienok na stabilitu podnikateľského prostredia, tak tuzemských, ako aj pre zahraničných investorov. Navrhovaná úprava zároveň jednoznačne potvrdzuje transparentnosť, dôveryhodnosť právneho prostredia Slovenskej republiky porovnateľného s krajinami Európskej únie. Táto úprava bude mať pozitívny vplyv aj na stabilitu zamestnanosti pri dotknutých firmách, ako aj na záujem zahraničných investorov prísť na Slovensko s investíciami. Ak by sme nedoriešili tento problém, chcem upozorniť, že je potrebné jednoznačne rátať so stratou dôveryhodnosti Slovenska ako seriózneho hospodárskeho partnera, ale aj výrazným ohrozením existencie súčasných pracovných miest, ako i so znížením potenciálnych pracovných príležitostí, čo sa v konečnom dôsledku potom môže prejaviť na raste nezamestnanosti, na znížení príjmov do štátneho rozpočtu cez odvody a daňový systém a, samozrejme, na slabšom rozvoji našej ekonomiky. Preto sa obraciam, vážená pani ministerka, vážené poslankyne, poslanci, na vás o podporu tohto návrhu. Ďakujem. I. Presperín, podpredseda NR SR: Ďakujem, pán poslanec, za vaše vystúpenie v rozprave. Ďalej v rozprave vystúpi pán poslanec Sopko.